Villy Søvndal (SF), 2012-10-11:
Først og fremmest tak for en, synes jeg, både grundig og indholdsmæssig ganske spændende debat.
Jeg skal runde af på det område, der ikke vedrører det nordiske samarbejde, som min kollega vil tage sig af.
Jeg skal bare kvittere for de pæne ord fra hr. Bertel Haarder, som jeg er fuldstændig enig i, nemlig at der vel sjældent har været så godt gang i det nordiske samarbejde, som der er lige i øjeblikket.
Det er rigtig godt.
Jeg skal koncentrere mig om Østersørådet og det arktiske og så lidt om Stoltenbergrapporten.
Østersørådet er i dag rammen om et velfungerende og vidt forgrenet samarbejde om miljø, om økonomisk udvikling, om energi, om uddannelse, om kultur, om civil sikkerhed osv. osv.
Det tiltrækker sig ikke altid den store opmærksomhed, hvad det måske i virkeligheden fortjente.
Jeg håber, at den debat, vi har i dag, kan være med til at rette op på det.
For situationen er jo den, at Østersørådet i virkelighedens verden for længst har bevist sin værdi såvel i politisk henseende som i form af en bred vifte af konkrete projekter.
Begge dele bidrager til at binde Østersøstaterne stadig tættere sammen.
Det lever smukt op til initiativtagernes vision for 20 år siden.
Jeg vil samtidig takke for de fremførte indlæg under debatten.
Jeg synes, de bekræfter den politiske og relevante interesse, der er for arbejdet i Østersøregionen.
Det er en interesse, som vi vil arbejde videre ud fra i regeringen på baggrund af diskussionen her i dag. Så vil jeg vende mig mod Arktis.
Som jeg har nævnt tidligere, er Arktis jo et emne, der står allerøverst på den politiske dagsorden.
Det gør det nationalt, og det gør det i høj grad også internationalt.
Det har debatten i dag også, synes jeg, til fulde afspejlet, og jeg er rigtig glad for de mange indlæg og synspunkter, der er kommet frem.
Også dem kan vi tage med i det videre arbejde.
Det er fra dagens debat mit klare indtryk, at der i Folketinget fortsat er en bred opbakning til den arktiske politik, regeringen fører, og til den arktiske strategi, der er grundlaget for vores aktiviteter og holdninger vedrørende de arktiske spørgsmål.
Vi er rigtig glade for det tætte samarbejde, vi har om de her spørgsmål, med såvel Grønland som Færøerne.
Det er rigtig vigtigt, at vi arbejder sammen inden for rigsfællesskabet.
Her er et område, hvor vi i ordets egentlige forstand har en meget stor fælles interesse. Det, der er brug for, er ikke alene, at vores myndigheder i rigsfællesskabet arbejder sammen om at gennemføre den arktiske strategi.
I den forbindelse vil vi som sagt etablere et arktisk forum, hvor ngo'er, erhvervslivet, forskningsverdenen og andre får mulighed for at udveksle synspunkter og koordinere deres indsats vedrørende Arktis.
De kommende år bliver vigtige for den arktiske dagsorden.
Det har været nævnt af flere ordførere, at betydningen af Arktisk Råd er stigende.
Aftalerne om Search And Rescue, SAR- aftalerne, som er underskrevet, og oliespildaftalen, som vi forventer at undertegne ved ministermødet i maj næste år, har også været nævnt.
Det er praktiske resultater, som kan få konkrete positive konsekvenser for mennesker og miljø i Arktis til glæde for befolkningerne, herunder også den grønlandske og den færøske befolkning.
Det er her, vi ser en forskel på udviklingen i Arktis og andre dele af verden – en historisk forskel.
I Arktis har alle de involverede lande aftalt og givet hinanden håndslag på, at man vil bruge de eksisterende diplomatiske strukturer og etablerede organisationer til at skabe en bæredygtig fremtid, der er til gavn for de mennesker, der bor i Arktis, og at man i øvrigt vil løse konflikter i overensstemmelse med de internationale regler på området.
Tænk, hvis det var tilfældet i hele verden, f.eks. i Det Kinesiske Hav.
Det er ganske flot at konstatere, at man på den måde er enige om regelsættet for, hvordan man løser konflikter.
Det er den udvikling, som kongeriget er en del af, og regeringen vil gøre sit, for at denne historiske opgave bliver løst på den bedste måde.
Jeg skal så svare fru Sara Olsvig på nogle enkelte spørgsmål.
Vi har et ønske om at bevare oprindelige folks placering i Arktisk Råd, som den er i dag.
Man kan være helt forvisset om, at det slagsmål vil vi bevæge os ind i, på samme måde som vi allerede har bevæget os ind i slagsmålet om at sikre, at den gode tradition, der går ud på, at de forskellige dele af rigsfællesskabet er repræsenteret ved Arktisk Råds møder, får lov til at fortsætte.
Vi er helt opmærksomme på ønsket om midler til ICC, og på samme måde er vi opmærksomme på ønsket om at sikre midler, så vi fortsat kan have en meget stor forskningsindsats i et område, hvor der er rigtig mange forskellige ting at forske i.
Så skal jeg runde af med at sige lidt om Stoltenbergrapporten.
Tænk, hvis fædrene til rapporten havde set, hvor mange af anbefalingerne der faktisk er ved at blive ført ud i det virkelige liv.
Det er vel tit sådan, at rapporter har et lidt tvivlsomt liv, hvor der ikke sker så meget, når de er skrevet.
Det ville være usandt at beskylde den her rapport for det.
Den har virkelig haft en meget stor og omfattende betydning.
Det er vi rigtig glade for fra regeringens side.
Jeg har selv deltaget i adskillige møder med mine nordiske kolleger, hvor vi har diskuteret mange forskellige aspekter af Stoltenbergrapportens anbefalinger.
Det er en kendt sag, at de nordiske udenrigstjenester samarbejder på en række områder i alle lande, hvor flere nordiske repræsentationer er til stede.
Faktisk er det sådan, at der i 25 lande i dag er fælles nordiske repræsentationer – altså repræsentationer for mere end et land.
De bruges til mange ting.
De bruges til visumudstedelse, de bruges til bistand og beredskab til nordiske statsborgere, der måtte være kommet i klemme, de bruges til sikkerhed, de bruges til it-spørgsmål, og de bruges til personalepolitik.
Jo tidligere vi får diskuteret de her ting, jo lettere er det at finde lokaliseringsmuligheder rundtomkring, for det tager nogle gange tid at opsige lejemål.
Jeg tror, der er to steder, hvor der specielt er interesse.
Det ene er der, hvor vi etablerer nye repræsentationer som f.eks. i Myanmar i øjeblikket.
Vi deler i øvrigt også et kontor i Tripoli, idet vi har oprettet et kontor i Libyen med nordmændene.
Så vi har meget blik for mulighederne for at lave noget fælles.
Det synes jeg vi skal fortsætte med, ikke kun på ambassadeområdet, men også på alle de andre områder, der er nævnt i Stoltenbergrapporten, og som vi faktisk har meget stor interesse i, f.eks. luftovervågning over Island og den fælles overvågningsopgave i Arktis, der, som nogle ordførere har sagt, er så stor, at det klarer intet land alene.
Her kan vi i øvrigt lære rigtig meget af hinanden, for der er nogle lande, der har styrker på nogle områder, og andre lande, der har det på andre områder.
Jeg synes i virkeligheden, at det opløftende ved debatten i dag er, hvor stor enighed der er i hele Folketinget, hvad angår ønsket om at styrke det nordiske samarbejde, styrke Østersøsamarbejdet og også styrke initiativer anbefalet i Stoltenbergrapporten.
Der er også en fælles forståelse af, at vi i det arktiske område formentlig står over for noget, som er fuldstændig anderledes end det, vi har set før, og det er meget vigtigt, at vi alle sammen er opmærksomme på det.
Så tak for debatten for mit vedkommende.